Senior beampte vas oor registrasieslenterFoto: SAPD/Facebook Maj. Robert Netshiunda, woordvoerder van die polisie, het gesê die 36-jarige verdagte wat by die departement se kantoor in Nigel gewerk het, is in hegtenis geneem nadat die Valke inligting ontvang het oor beweerde bedrog. “Die verdagte het glo 12 vals geboorteregistrasies gedoen en ŉ verdere 388 vals registrasies is by die departement se kantoor in Alberton gedoen, glo deur dieselfde verdagte.” Volgens Netshiunda het die verdagte glo ingeteken op binnelandse sake se stelsel, die naam van ŉ Suid-Afrikaanse vrou gekies en dan ŉ buitelandse kind in die vrou se naam geregistreer. “Die geboortesertifikate is dan aan buitelandse vroue verkoop sodat hulle kinders vir maatskaplike toelaes en ander voordele in Suid-Afrika kan kwalifiseer.” Netshiunda het gesê hulle verwag om nog beamptes in hegtenis te neem sowel as van die vroue wat van die geboortesertifikate gekoop het. Die verdagte sal na verwagting vandag in die Nigel-landdroshof verskyn op aanklag van bedrog en korrupsie.